Pääministeri Juha Sipilä uhkailee kansaa faktoilla, jotka eivät pidä paikkaansa, kirjoittaa politiikan toimittaja Tommi Parkkonen.

Juha Sipilä aloittamassa Suomen kansalle suuntaamaansa puhetta pääministerin virka-asunnolla Kesärannassa viime viikolla. MATTI MATIKAINEN

Vasemmistoliiton puheenjohtaja Paavo Arhinmäki naljaili tiistaina eduskunnassa osittain kieli poskessa, onko Suomen velkaantuminen puolittunut, kun pääministeri Juha Sipilä (kesk) on varoitellut Suomen velkaantuvan miljoona euroa tunnissa, mutta opetusministeri Sanni Grahn-Laasonen (kok) totesi välikysymyskeskustelun yhteydessä Suomen velkaantuvan puoli miljoonaa euroa tunnissa.

Arhinmäki totesikin, että jommaltakummalta – Sipilältä tai Grahn-Laasoselta – on jäänyt kotiläksyt tekemättä.

Katsotaanpa.

lll

Valtiokonttorin laskelmien mukaan Suomen velkaantumisen oikea summa on 600 000 euroa tunnissa. Ero Sipilän lukuun ei ole ”kuin” noin 400 000 euroa tunnissa, mutta viikossa summien eroksi kertyy jo rapsakat 68 miljoonaa euroa.

Sunnuntaina pääministerin haastattelutunnilla Sipilä maalaili uhkakuvia Suomen velkaantumisesta toteamalla ”me olemme ihan hilkulla joutua tähän (EU:n) alijäämämenettelyyn, jolloin me emme itse päätä asioista, vaan Euroopan komissio päättää.”

Sipilän mainitsema menettely uhkaa niitä maita, joiden valtionvelka ylittää 60 prosenttia suhteessa bruttokansantuotteeseen. Esimerkiksi Saksan velkamäärä on noin 80 prosenttia ja Ranskalla yli 90 prosenttia. Ranska on tällä hetkellä EU:n alijäämämenettelyssä, mutta ei sielläkään hallitus ole vaihtunut päätöksiä maan puolesta tekeviin komission virkamiehiin.

Sipilä on hallituksen miljardileikkauksia puolustellessaan myös todennut Suomen talouskasvun olevan Euroopan hitainta, vaikka Eurostatin tuoreen tilaston mukaan talouskasvu on vuoden toisella neljänneksellä ollut hitaampaa muun muassa Ranskassa, Itävallassa ja Hollannissa.

Luottoluokituksen alenemisellakin Sipilä on kansaa ja ammattiyhdistysliikkeitä uhkaillut jo pitempään, jos asiat – eli säästöt ja leikkaukset – eivät mene kuten hallitus haluaa. Luottoluokitusyhtiö Fitch kuitenkin antoi viime viikolla Suomelle parhaan AAA-luokituksen.

Pääministeri on myös sanonut Suomen olevan tänne saapuvien turvapaikanhakijoiden kanssa suhteellisesti samassa tilanteessa Saksan kanssa. Uusi Suomi -verkkolehti kuitenkin selvitti, että suurimpienkin turvapaikanhakijalaskelmien mukaan Suomeen tulee tänä vuonna noin 5,5 turvapaikanhakijaa tuhatta asukasta kohden, kun Saksassa sama suhdeluku on 12,3 – eli yli tuplat Sipilän puheisiin verrattuna.

lll

Tuossa on vain muutama viime aikojen esimerkki, joissa pääministeri Juhan Sipilän kansalle kertomat ”totuudet” ja tilastolliset faktat eivät ole kohdanneet. Ja Sipilän ”totuudet” ovat olleet jatkuvasti synkkiä – maalailleet todellisuutta ankeampaa kuvaa Suomen taloudellisesta tilanteesta.

Ja näillä omilla totuuksillaan pääministeri on puolustellut koulutussäästöjä, naisvaltaisten matalapalkka-alojen kurjuuttamista sekä muita miljardileikkauksia, joiden hyöty valuu pitkälti suuryrityksille ja niiden osakkeenomistajille.

Sillä, että eikö pääministeri oikeasti tiedä faktoja vai huijaako hän tietoisesti kansaa, ei sinällään ole suurta merkityseroa.

Molemmat ovat yhtä huolestuttavia vaihtoehtoja.